KOMISIJOS REGLAMENTAS (EB) Nr. 2026/2006
2006 m. gruodžio 22 d.
iš dalies keičiantis Tarybos reglamentą (EB) Nr. 2368/2002, įgyvendinantį Kimberley proceso sertifikavimo schemą dėl tarptautinės prekybos neapdorotais deimantais
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. gruodžio 20 d. Tarybos reglamentą (EB) Nr. 2368/2002, įgyvendinantį Kimberley proceso sertifikavimo schemą dėl tarptautinės prekybos neapdorotais deimantais (1), ypač į jo 19 ir 20 straipsnius,
kadangi:
(1)
Reglamento (EB) Nr. 2368/2002 20 straipsnyje numatoma galimybė iš dalies pakeisti II priede pateiktą Kimberley proceso sertifikavimo schemos dalyvių sąrašą.
(2)
Bulgarija ir Rumunija yra įtrauktos į II priede pateiktą Kimberley proceso sertifikavimo schemos dalyvių sąrašą.
(3)
Atsižvelgiant į Bulgarijos ir Rumunijos įstojimą į Europos Sąjungą 2007 m. sausio 1 d., nuo 2006 m. gruodžio 31 d. jos savaime nebedalyvaus Kimberley proceso sertifikavimo schemoje ir todėl turėtų būti išbrauktos iš dalyvių sąrašo.
(4)
Todėl reikėtų atitinkamai iš dalies pakeisti II priedą.
(5)
Reglamento (EB) Nr. 2368/2002 19 straipsnyje numatyta, kad valstybės narės gali paskirti Bendrijos institucijas šiame reglamente nurodytoms užduotims įgyvendinti ir paveda Komisijai nuolat atnaujinti III priede pateiktą Bendrijos institucijų sąrašą.
(6)
Belgija ir Vokietija informavo Komisiją apie savo atitinkamų Bendrijos institucijų kontaktinių duomenų pakeitimus.
(7)
Todėl reikėtų atitinkamai iš dalies pakeisti III priedą,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 2368/2002 II priedas yra pakeičiamas šio reglamento 1 priede pateiktu tekstu.
2 straipsnis
Reglamento (EB) Nr. 2368/2002 III priedas yra pakeičiamas šio reglamento II priedu.
3 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Jis taikomas nuo 2007 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. gruodžio 22 d.